和耿拾遺元日觀早朝
作者：司空曙
朝代：唐

paragraphs: 元日爭朝闕，奔流若會溟。
路塵和薄霧，騎火接低星。
門響雙魚鑰，車喧百子鈴。
冕旒當翠殿，幢戟滿彤庭。
積歲方編瑞，乘春即省刑。
大官陳禹玉，司曆獻堯蓂。
壽酒三觴退，簫韶九奏停。
太陽開物象，霈澤及生靈。
南陌高山碧，東方曉氣青。
自憐揚子賤，歸草太玄經。